b"\n_START_ARTICLE_\nApiterapija\n_START_PARAGRAPH_\nApiterapija (lot. apis 'bit\xc4\x97' + gr. therapeia 'gydymas')\xc2\xa0\xe2\x80\x93 gydymo ir profilaktikos metodai, kuriuose naudojami bi\xc4\x8di\xc5\xb3 gaminami ir surenkami produktai, taip pat ir bi\xc4\x8di\xc5\xb3 nuodai._NEWLINE_Bi\xc4\x8di\xc5\xb3 produktai (pirmiausia medus) \xc5\xbeinomi ir svarb\xc5\xabs nuo prie\xc5\xa1istorini\xc5\xb3 laik\xc5\xb3. Ispanijoje Suevas de La Arana oloje rasti paleolito epochos pie\xc5\xa1iniai, vaizduojantys \xc5\xbemog\xc5\xb3, kopin\xc4\x97jant\xc4\xaf i\xc5\xa1 drev\xc4\x97s med\xc5\xb3._NEWLINE_Hipokrato (460\xe2\x80\x93377 pr. m. e.) ra\xc5\xa1tuose randami gydymo bi\xc4\x8di\xc5\xb3 produktais (medumi, pikiu) ir bi\xc4\x8di\xc5\xb3 \xc4\xafg\xc4\x97limais pavyzd\xc5\xbeiai. Ibn Sina (Avicena) (980\xe2\x80\x931037\xc2\xa0m.) savo veikale \xe2\x80\x9eGydymo mokslo kanonas\xe2\x80\x9c tiesiogiai nurod\xc4\x97 gydom\xc4\x85j\xc4\xaf pikio poveik\xc4\xaf ir rekomenduoja kariams juo gydyti su\xc5\xbeeidimus._NEWLINE_1858\xc2\xa0m. pranc\xc5\xabz\xc5\xb3 gydytojas Demarti prad\xc4\x97jo gydyti bi\xc4\x8di\xc5\xb3 nuodais, tai laikoma \xc5\xa1iuolaikin\xc4\x97s apiterapijos prad\xc5\xbeia. Ilg\xc4\x85 laik\xc4\x85 apiterapija laik\xc4\x97 tik gydym\xc4\x85 bi\xc4\x8di\xc5\xb3 nuodais bei \xc4\xafg\xc4\x97limais. Dabar apiterapeut\xc5\xb3 naudojam\xc5\xb3 bi\xc4\x8di\xc5\xb3 ir j\xc5\xb3 veiklos produkt\xc5\xb3 s\xc4\x85ra\xc5\xa1as labai i\xc5\xa1sipl\xc4\x97t\xc4\x97. Naudojami prakti\xc5\xa1kai visi bi\xc4\x8di\xc5\xb3 produktai: medus, bi\xc4\x8di\xc5\xb3 surinktos \xc5\xbeiedadulk\xc4\x97s, pikis, bi\xc4\x8di\xc5\xb3 pienelis, bi\xc4\x8di\xc5\xb3 duonel\xc4\x97, bi\xc4\x8di\xc5\xb3 nuodai, va\xc5\xa1kas, tran\xc5\xb3 hidrolizatas ir kiti produktai. I\xc5\xa1 j\xc5\xb3 gaminamos \xc4\xafvairios farmacin\xc4\x97s formos\xc2\xa0\xe2\x80\x93 tepalai, ekstraktai, tinkt\xc5\xabros, tablet\xc4\x97s, kurios naudojamos terapijai tiek atskirai, tiek ir derinant su bi\xc4\x8di\xc5\xb3 \xc4\xafg\xc4\x97limais._NEWLINE_Moksliniai tyrimai neparod\xc4\x97 jokio teigiamo bi\xc4\x8di\xc5\xb3 nuod\xc5\xb3 poveikio sveikatai.\n_START_SECTION_\nApiterapija Lietuvoje\n_START_PARAGRAPH_\nLietuvos Apiterapeut\xc5\xb3 asociacija (LAA) \xc4\xafkurta 1991 metais. Pradininkai ir asociacijos \xc4\xafk\xc5\xabr\xc4\x97jai yra gyd. Povilas Rimkus, dr. Kamelija Kadziauskien\xc4\x97 (1951\xe2\x80\x932001). Prie apiterapijos vystymo Lietuvoje daug prisid\xc4\x97jo prof. Antanas Gendrolis."